NEUVOSTON PÄÄTÖS,

tehty 12 päivänä joulukuuta 1991,

sisäisten tietopalvelumarkkinoiden luomista koskevasta ohjelmasta (91/691/ETY)

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen, erityisesti sen 235 artiklan,

ottaa huomioon komission ehdotuksen(1),

ottaa huomioon Euroopan parlamentin lausunnon(2),

ottaa huomioon talous- ja sosiaalikomitean lausunnon(3),

sekä katsoo, että

tiedon taloudellisen merkityksen vuoksi sisäisten tietopalvelumarkkinoiden luominen on tärkeällä sijalla sisämarkkinoiden vahvistamisessa nykyhetken ja vuoden 1992 lopun välisenä aikana,

neuvoston päätöksellä 88/524/ETY(4) hyväksytyn yhteisten tietopalvelumarkkinoiden aikaansaamista koskevan toimintasuunnitelman toteutuksesta saadut alustavat tulokset osoittavat, että jatko-ohjelma on tarpeellinen,

sisäisten tietomarkkinoiden aikaansaamiselle on lukuisia teknisiä, hallinnollisia, verotuksellisia ja oikeudellisia esteitä, jotka ehkäisevät uusien palvelujen perustamista ja joissakin tapauksissa aiheuttavat kilpailun vääristymistä,

tietovarantojen ja tietopohjaisten palvelujen kehitys edellyttää uuden teknologian soveltamista eurooppalaisessa yhteistyössä,

yhteisöllä on joillakin tietomarkkinoiden aloilla vahva kilpailuasema, mutta toisilla aloilla sitä on vahvistettava aiheuttamatta kilpailun vääristymistä,

menettelytapojen yksinkertaistaminen ja tietokantoihin pääsyn yhdenmukaistaminen olisi otettava tarkasteltavaksi ensisijaisuuden määräämiseksi,

tietopalvelujen käyttäjien, etenkin pienten ja keskisuurten yritysten, ja heikommassa asemassa olevien yhteisön alueiden tarpeet ja perustellut vaatimukset ansaitsevat erityistä huomiota,

ohjelmasta tiedottamiseen pienille ja keskisuurille yrityksille ja niiden kannustamiseksi ottamaan siihen osaa on oltava riittävät keinot,

jäsenvaltioiden erilaiset kehitysasteet tietopalvelujen tarjonnassa ja käytössä ansaitsevat erityistä huomiota, kun pidetään silmällä yhteisön sisäistä yhteenkuuluvuutta sekä sisämarkkinoiden toimintaa,

sitä osaa tarpeelliseksi katsotusta summasta, joka on tarkoitettu koe- ja esittelyhankkeiden rahoittamiseen, voidaan käyttää erityisesti houkuttelemaan mahdollista lisärahoitusta hankkeeseen osallistuvilta, jolloin sillä on kerrannaisvaikutus Euroopan tietopalvelumarkkinoiden kehitykseen,

tietopalvelumarkkinapolitiikan on oltava muita, etenkin televiestinnän alan käynnissä olevia yhteisön hankkeita täydentävä,

olisi säädettävä nelivuotisesta ohjelmasta,

ohjelman toteutukseen tarvittavat varat arvioidaan 64 miljoonaksi ecuksi, kaudelle 1991/92 tarvittavat varat arvioidaan voimassa olevan varainhoito-ohjelman mukaan 21,6 miljoonaksi ecuksi,

ohjelman toteutukseen budjettivuoden 1992 jälkeen osoitettavat varat olisi sisällytettävä voimassaoleviin yhteisön varainhoidon kehyksiin, ja

perustamissopimuksessa ei ole muita määräyksiä tämän päätöksen tekemiseksi tarvittavista valtuuksista kuin 235 artiklaan sisältyvät,

ON PÄÄTTÄNYT SEURAAVAA:

1 artikla

Perustetaan ohjelma, jolla on seuraavat tavoitteet:

1) saada aikaan sisäiset tietopalvelumarkkinat,

2) tunnistaa yhteisön olemassa olevien tietopalvelujen vahvat ja heikot puolet sekä antaa virikkeitä Euroopan tietopalvelujen tuottajien kilpailukyvylle ja vahvistaa sitä,

3) edistää kehittyneiden tietopalvelujen käyttöä,

4) vahvistaa eurooppalaista yhteistyötä yhteisön tietopalvelupolitiikan luomiseksi kiinnittämällä erityistä huomiota pieniin ja keskisuuriin yrityksiin, eri alueiden eroihin sekä heikommassa asemassa olevien yhteisön alueiden kehityksen viivästymään,

5) käyttää hyväksi muiden yhteisön tai kansallisten ohjelmien tuloksia tietopalvelumarkkinoiden vahvistamiseksi.

2 artikla

Edellä 1 artiklassa esitettyjen tavoitteiden saavuttamiseksi toteutetaan seuraavat toimenpiteet komission vastuulla liitteen I toimintalinjojen mukaisesti sekä noudattaen liitteessä II määrättyjä yksityiskohtaisia sääntöjä ohjelman täytäntöönpanosta:

1) sisäisiä tietopalvelumarkkinoita koskevan tietämyksen parantaminen,

2) oikeudellisten, hallinnollisten ja teknisten esteiden poistaminen,

3) käyttäjäystävällisyyden lisääminen ja käyttötaidon parantaminen tietoalalla,

4) strategisten tietoalaa koskevien aloitteiden tukeminen.

Minkään näistä toimenpiteistä ei pidä toistaa näillä aloilla yhteisön tai kansallisten ohjelmien piirissä tehtävää työtä.

3 artikla

1 Ohjelman kesto on neljä vuotta.

2 Ohjelman toteuttamiseen tarvittavaksi arvioitu summa on 64 miljoonaa ecua, josta 21,6 miljoonaa on vuosien 1988 92 varainhoito-ohjelmassa tarkoitettu kaudelle 1991/92. Summa, joka tarvitaan seuraavaa ohjelman toteutuskautta varten on kulloinkin sisällytettävä voimassaoleviin yhteisön varainhoidon kehyksiin.

3 Budjettivallan käyttäjä määrää kunakin budjettivuonna irrotettavat varat Euroopan yhteisöjen yleiseen talousarvioon sovellettavan varainhoitoasetuksen 2 artiklassa tarkoitettujen hyvän taloudenpidon periaatteiden mukaisesti.

4 Yhteisö osallistuu kunkin toimintalinjan rahoitukseen kustannusten jakoperiaatetta soveltaen yleensä 5 prosentilla.

4 artikla

1 Komissio vastaa ohjelman toteutuksesta. Sitä avustaa neuvoa-antava komitea, jossa on jäsenvaltioiden edustajat ja puheenjohtajana komission edustaja.

2 Komission edustaja tekee komitealle ehdotuksen tarvittavista toimenpiteistä. Komitea antaa, tarvittaessa äänestettyään, lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan.

3 Lausunto merkitään pöytäkirjaan; lisäksi jokaisella jäsenvaltiolla on oikeus pyytää, että sen kanta merkitään pöytäkirjaan.

4 Komission on mahdollisuuksien mukaan otettava huomioon komitean lausunto. Sen on ilmoitettava komitealle, millä tavoin lausunto on otettu huomioon.

5 artikla

1 Sen estämättä, mitä 4 artiklassa säädetään, tämän artiklan 2 ja 3 kohdassa säädettyä menettelyä sovelletaan vuosittaisen työohjelman laatimiseen liitteessä I esitettyjen toimintalinjojen toteuttamiseksi talousarvion menoerien jakamiseen eri kohteisiin, ehdotuspyyntöjä joustavampien rahoitusjärjestelyn toteuttamiseen, otettaessa poikkeustapauksissa käsiteltäväksi hanke-ehdotuksia, joita ei ole pyydetty, liitteessä I olevan toimintalinjan 3 mukaisten hankkeiden tukemiseksi sekä strategisiin tietohuoltoaloitteisiin, joiden rahoitukseen yhteisö osallistuu 500 000 ecua suuremmalla summalla.

2 Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

3 Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa komissio lykkää päättämiensä toimenpiteiden soveltamista kolmen kuukauden ajaksi sellaisen ilmoituksen tekopäivästä.

Neuvosto voi määräenemmistöllä päättää asiasta toisin edellisessä alakohdassa tarkoitetun ajan kuluessa.

6 artikla

Ohjelman toteuttamisen puolivälissä ja päätyttyä komissio esittää Euroopan parlamentille ja neuvostolle, 4 artiklassa tarkoitetun komitean tutkittua sen, riippumattomien asiantuntijoiden laatiman arviointikertomuksen 2 artiklassa tarkoitettujen toimintalinjojen täytäntöönpanossa saavutetuista tuloksista, ja tekee näiden tulosten perusteella ehdotuksia ohjelman suuntauksen tarkistamiseksi. Euroopan tietomarkkinoiden havaintokeskuksen (IMO) vuosikertomus ja oikeusasioiden neuvoa-antavan komitean (LAB) määräaikaiset kertomuksen on myös esitettävä Euroopan parlamentille, neuvostolle sekä talous- ja sosiaalikomitealle.

7 artikla

1 Komissiolla on toimivalta neuvotella sopimuksista tietopalvelumarkkinoiden kehittämiseen osallistuvien kolmansien maiden kanssa pitäen silmällä niiden täydellistä tai osittaista liittymistä ohjelmaan. Neuvottelut näistä sopimuksista on käytävä molemminpuolisen hyödyn perusteen mukaisesti.

2 Ennen 1 kohdassa tarkoitettujen neuvottelujen aloittamista komissio ilmoittaa neuvostolle aikomuksestaan neuvotella sekä näiden neuvottelujen yleiset lähtökohdat. Komissio ottaa neuvoston lausunnon huomioon.

8 artikla

Tämä päätös tulee voimaan päivänä, jona se on tehty.

Tehty Brysselissä 12 päivänä joulukuuta 1991.

Neuvoston puolesta

Puheenjohtaja

J. G. M. ALDERS

(1) EYVL N:o C 53, 28.2.1991, s. 65

(2) EYVL N:o C 240, 16.9.1991, s. 220

(3) EYVL N:o C 159, 17.6.1991, s. 16

(4) EYVL N:o L 288, 21.10.1988, s. 39

LIITE I

IMPACT 2 -OHJELMAN TOIMINTALINJAT

Toimintalinja 1: Tietomarkkinoita koskevan tietämyksen parantaminen

1.1 Euroopan tietomarkkinoiden havaintokeskus (IMO) jatkaa ja laajentaa toimintaansa yhteisön tämän alan kilpailukyvyn vahvojen ja heikkojen puolien etsinnässä tavoitteenaan pitää yhteisön laitokset ja jäsenvaltiot ajan tasalla niiden muotoillessa politiikkaansa. Impact -hankkeen alkuvaiheessa IMO on keskittänyt tutkimuksensa tietokantapalvelujen tarjontaan. Se laajentaa tutkimustensa piiriä lähellä oleviin julkaisumarkkinoihin kiinnittämällä erityistä huomiota talouden ja rahoitusalan lehtien markkinoihin sekä luonnontieteelliseen, tekniseen ja lääketieteelliseen julkaisutoimintaan. IMO kiinnittää enemmän huomiota käyttäjätutkimuksiin saadakseen parempaa tietoa tavoista, joilla käyttäjät hankkivat pääsyn tarvitsemaansa asiantuntijatietoon sekä löytääkseen aukkoja, joilla yhteisön aloitteet ovat tarpeen.

1.2 IMO ylläpitää pysyvää luetteloa olemassaolevista markkinatietolähteistä. Se käyttää etupäässä näitä lähteitä ostaakseen tutkimuksiinsa tarvittavat tiedot. Se käynnistää lisätutkimuksia tai kannustaa sellaisten syntymistä milloin tarvittavia tietoja ei ole saatavissa taikka ne ovat epätäydellisiä tai epäluotettavia. Se tekee myös sektoritutkimuksia löytääkseen ne tietomarkkinoiden sektorit, joilla palvelut ovat riittämättömiä tai jotka edistyvät hitaasti, vaikka ne ovat yhteisölle strategisesti tärkeitä. Eurostatin kanssa vuonna 1989 järjestetyn ensimmäisen menetelmäsymposionin jälkeen IMO tukee sellaisen käsitteellisen kehyksen luomiseen tarvittavia pitkäaikaisia menetelmähankkeita, jonka avulla tietopalvelusektori liitetään virallisiin tilastoihin. Lisäksi IMO kannustaa jatkotyötä informaatiotieteissä ja tietotaloudessa mallien kehityksen edistämiseksi sekä ennustamista niiden mallien ja ennustemenetelmien kehityksen edistämiseksi, joita tarvitaan tietomarkkinoiden kehityssuuntien ennustamiseksi sekä niiden muuhun talouselämään kohdistuvan vaikutuksen arvioimiseksi.

1.3 IMO:n tavoitteena on täydentää jäsenvaltioiden, yritysten ja muiden tietomarkkinoiden kehityksestä kiinnostuneiden tahojen työtä. IMO:n toiminta ei siten korvaa jäsenvaltioiden, yksityisten alan yritysten ja muiden organisaatioiden toimintaa vaan sitä hoidetaan näiden toiminnan yhteydessä. IMO vahvistaa kansallisten kirjeenvaihtajien verkkoaan ja parantaa yhteyksiä olemassa oleviin tietomarkkinoiden eurooppalaisiin ja kansallisiin järjestöihin. Se on yhteistoiminnassa näiden järjestöjen ja alaan liittyvien tutkimusorganisaatioiden kanssa kustannusten jakoperiaatteella tehtävissä hankkeissa. Parantaakseen dokumentaatiotaan tietopalvelujen maailmanmarkkinoista IMO pyrkii vaihtamaan tietoja sopivien yhteisön ulkopuolisten järjestöjen, kuten Japanin tietokantojen edistämiskeskuksen (Japan Database Promotion Center) sekä Yhdysvaltain tietoteollisuusliiton (American Information Industry Association) kanssa.

1.4 IMO:n suorittamien analyysien tulokset levitetään laajalti käyttäjille ja alan yrityksille edustavien järjestöjen sekä erikoistuneen kustantajan kanssa tehtävin jakelusopimuksin. IMO laatii vuosittain Euroopan parlamentille ja neuvostolle raportin tärkeimmistä tietomarkkinoilla tapahtuneista muutoksista.

Toimintalinja 2: Oikeudellisten, hallinnollisten ja teknisten esteiden poistaminen

2.1 Impact 2 -ohjelmassa toteutettava toiminta myötävaikuttaa synergian vahvistamiseen työssä, jota tehdään luonteeltaan laaja-alaisten oikeudellisten ongelmien parissa (esimerkiksi yksityisyyden suoja, vastuu, tekijänoikeudet, elektronisten nimikirjoitusten nimikirjoitusnäytteet ja varmennus) sekä ehdotusten tekemiseen tiettyjä tietomarkkinoiden osa-alueita koskevista yhteisön aloitteista.

2.2 Ensimmäinen työalue myötävaikuttaa eri ohjelmien alalla esiintyvien luonteeltaan laaja-alaisia oikeudellisia ongelmia koskevien alakohtaisten aloitteiden parempaan yhteensovittamiseen. Tässä tarkoituksessa komissio vahvistaa neuvoa-antavan oikeudellisen komitean (LAB) avulla hankkimiaan asiantuntija- ja kirjallisuusvoimavaroja helpottaakseen jäsenvaltioiden ja yhteisön laitosten mahdollisuutta päästä hakuaineistoihin ja alalla parhaillaan tehtävää työtä koskevaan tietoon. Tätä varten komissio tutkii mahdollisuutta erikoistuneen tietokannan kehityksen kannustamiseen. Se käyttää LAB:n asiantuntemusta valmistaessaan uusiin teknologioihin liittyviä oikeudellisia aloitteita. Samanaikaisesti se jatkaa ja vahvistaa yhteistoimintaansa Euroopan neuvoston ja OECD:n kanssa yhteisesti kiinnostavilla aloilla.

2.3 Toinen työalue suuntautuu myötävaikuttamaan tietyille tietomarkkinoiden segmenteille ominaisten aloitteiden valmisteluun. Komissio tutkii julkisen ja yksityisen osa-alueille synergian vahvistamiseen tarkoitettujen ohjeiden soveltamiseen liittyviä oikeudellisia ongelmia; se laatii esityksiä julkisten ja puolijulkisten elinten hallussa olevien tiedostojen kaupan pitämiseen liittyvien säädösten yhdenmukaistamiseksi. Se edistää eurooppalaisten käytännesääntöjen laatimista ja valvoo tietosuojan soveltamista pidettäessä tiettyjä tietokantapalveluja, kuten postituslistoja ja luottotietokantoja kaupan. Se laatii yhteisön ohjeet sähköisten tietopalvelujen avaamisesta yleisölle ja valmistaa kehykset eri markkinaosapuolien välisille sopimusjärjestelyille sellaisilla aloilla kuin tietokannan laatijan vastuu, palvelun laadunvalvonta, luottamuksellisuus, tietokannassa noudatettava käytäntö ja etenkin julkaisijan oikeudet.

2.4 Komissio muuttaa LAB:n kokoonpanoa niin, että julkiset viranomaiset sekä asianomaiset markkinavaikuttajat voisivat paremmin osallistua sen työhön täydentäen eri tutkimusten aloille erikoistuneiden riippumattomien oikeudellisten asiantuntijoiden osallistumista.

2.5 Neuvosto noudattaa aktiivista politiikkaa levittäessään LAB:n työn tuloksia yhdessä erikoistuneiden kustantajien kanssa antaakseen markkinavaikuttajille parempaa tietoa heidän oikeuksistaan ja velvollisuuksistaan.

Toimintalinja 3: Käyttäjäystävällisyyden lisääminen ja tietoalan käyttötaidon parantaminen

3.1 Täydentääkseen avoimien järjestelmien yhteenliittämisen (OSI) alalla parhaillaan tehtävää työtä komissio edistää avoimen tiedonvaihdon standardien kehitystä yhteistyössä olemassa olevien standardointijärjestöjen, kuten EWOS, ETSI ja CEN/Cenelec kanssa. Tiedon koodausta ja strukturointia koskevien tietostandardien tai teollisuusstandardien esittelyä ja tehokasta soveltamista tuetaan. Alalla toimiville osapuolille tarjotaan houkuttimia olemassaolevien tietostandardien täydentämiseen ja laajentamiseen. Komissio tukee esittelyhankkeita edistääkseen tietostandardien käyttöä ja osoittaakseen niiden hyötyä. Tähän kuuluvat etenkin sellaiset standardit kuten "Standardized General Markup Language" (SGML) ja "Office Document Architecture" (ODA). Tietostandardien käyttöä julkisen sektorin tietotuotteissa edistetään.

3.2 Joustavia ja taloudellisia ratkaisuja laajaan tietopalvelujen valikoimaan pääsemiseen tarjoavien tavanomaisten liitäntöjen kehitystä edistetään. Tähän kuuluvat monipalveluliitäntä ja Euroopan laajuinen pääsy. Monikielisten palvelujen tai ikonien ja grafiikan liittämistä tietopalveluihin sekä asiasanastoihin tai luonnolliseen kieleen perustuvia hakumenetelmiä tuetaan, jotta harjaantumattomille käyttäjille tehtäisiin pääsy helpommaksi. Yhteisön yhteenkuuluvuuden tukemiseksi tarjotaan houkuttimia olemassa olevien luonnollista kieltä käyttävien liitäntöjen laajentamiseksi muihin yhteisön kieliin. Ryhdytään ponnistuksiin tutkimustuloksia käsittävien tietopalvelujen käytön edistämiseksi sellaisilla aloilla kuten asiantuntijajärjestelmät, ihmisen ja tietokoneen liitäntä, ja luonnollisen kielen käsittely. Kehitetään kehyshanke, jossa testataan pk-yrityksille helpon pääsyn ammattimaisiin audiotex-, videotex- ja Ascii-tietopalveluihin antavaa eurooppalaista yritysten kioskijärjestelmää. Erityyppisen tiedon, kuten äänen, grafiikan, tekstin ja kuvien yhdistettyjä sovellutuksia edistetään.

3.3 Erikoisammattilaisten tietopalvelujen käyttötaidon parantamisessa komissio tukeutuu etupäässä tietopalvelumarkkinoiden kerrannaisvaikuttajiin sekä tiettyihin loppukäyttäjien ryhmiin. Näitä kerrannaisvaikuttajia ovat opetuslaitokset, ammatilliset järjestöt, kansalliset keskukset, yhdyskäytävien ylläpitäjät ja erikoislehdistö.

Kerrannaisvaikuttajien, asiantuntijoiden ja loppukäyttäjien tukemiseksi tarkoitettuun toimintaan kuuluu asianmukaisten apuvälineiden kehittäminen, kuten kirjallisuus, multimediaesitykset, ja videonauhat kaikilla yhteisön kielillä; konferenssien, seminaarien, työpajojen, tiedotuspäivien ja lehdistökonferenssien järjestäminen; osallistuminen näyttelyihin, olemassaolevien hakemistojen ylläpitäminen ja laajentaminen uusilla tietotuotteilla; säännöllisen yhteisön aloitteista tiedottavan tiedotuslehden julkaiseminen; tietokantaluettelojen ym. sisältyminen tiedonjakeluverkkoihin; keskitetyn opastuspöytäpalvelun ("helpdesk") järjestäminen tietopalvelujen käyttäjille, mukaan luettuna ilmainen puhelinkyselypalvelu; monikielisen isäntäkonepalvelun ECHO:n (European Commission Host Organization) ylläpitäminen, joka jatkaa yhä useampien, etenkin uusien, elektronisten tietopalvelujen käyttäjien tukea sekä toimii välineenä siirrettäessä taitotietoa markkinoille julkisen ja yksityisen sektorin synergian lisäämisestä tietomarkkinoilla laadittujen ohjeiden mukaisesti.

3.4 Koulutustoiminta suuntautuu informaatioketjun kaikenlaisiin tiedon käsittelijöihin, mukaan luettuina tietokantojen tuottaminen, isäntäkoneen käyttö, tiedon jakelu useita välineitä käyttäen sekä tiedon käyttö. Välittäjien ja asiantuntijoiden koulutusta suorakäyttöisen elektronisen tiedon käyttöön tuetaan, kiinnittäen erityistä huomiota heikommassa asemassa oleviin alueisiin. Toimintaan sisältyy tulevien kouluttajien koulutus eri alueilla, talouselämän sektoreilla ja yrityksissä. Hakeudutaan kiinteään yhteistoimintaan kansallisten ja paikallisten viranomaisten sekä muiden ohjelmien (esimerkiksi STAR, Delta) kanssa.

Toimintalinja 4: Strategisten tietoalan aloitteiden tukeminen

4.1 Elektronisten tieteellis-teknisten tietopalvelujen (STI) - jotka ovat Euroopan tutkimusyhteisön ja teollisuuden kehityksen perusvoimavara - tuottamista kannustetaan ja vahvistetaan. Neuvosto käyttää hyväkseen viimeaikaisia bioteknologian tietopalvelun sekä teknisten materiaalien tietojärjestelmien aloilla syntyneitä aloitteita luomalla Euroopan bioteknologian tietopalvelun ja materiaalitietojärjestelmien jatkokehityksen yhteistoimintaverkon. Näillä aloitteilla pyritään Euroopan tieteellis-teknisten tietopalvelujen saatavuuden, laadun ja niihin pääsyn parantamiseen luomalla asianmukaisia välineitä ja rakenteita, jotka suosivat olemassa olevien järjestelmien ja palvelujen yhdentämistä sekä tehokkaampaa voimavarojen jakoa.

4.2 Strategisesti tärkeiden markkinasektorien tietopalvelujen kehitystä kannustetaan ja yhteistoimintamahdollisuuksia luodaan. Alusta alkavien rakenteiden luomista tuetaan tarpeen mukaan. Etenkin yhteisön politiikan tai sisämarkkinoiden toiminnan kannalta merkityksellisiä tietopalveluja kannustetaan. Yhteistoiminnan ja verkkojen muodostamisen kannustamiseksi pyritään aikaansaamaan yhdenmukaistamista uusilla sektoreilla, joissa tapahtuu spontaanista, mutta yhteensovittamatonta kehitystä. Patentti-informaation, standardeja koskevan informaation, matkailu- ja liikenneinformaation, kulttuuri-informaation, ympäristö- ja terveysinformaation, ja digitaalimuotoisten maantieteellisten peruskarttojen standardoidun tuotannon alat on todettu yhteisön toiminnan sektoreiksi.

4.3 Strategisia tietopalveluhankkeita voidaan laajentaa ja/tai tarkistaa ohjelmaa toteutettaessa IMO:n toteamien tarpeiden, ohjelman puolivälissä tehtävän arvioinnin tulosten perusteella sekä yhteistoiminnassa tietopalveluyritysten ja ohjelman neuvoa-antavan elimen kanssa. Ensisijaiset alat, jotka on todettu koe- ja esittelyhankkeiden aiheiksi edellisen Impact -ohjelman aikana, mutta joita ei ole kehitetty, käydään läpi ja otetaan toiminnan kohteiksi, jos on varmistettu markkinoiden tarpeet.

4.4 Eurooppalaisen yhteistoimintaan osallistumisen, esimerkiksi eurooppalaisen taloudellisen etuyhtymän (ETEY) pohjalta syntyviä tietotuotteiden ja -palvelujen kaupallisia kehityshankkeita kannustetaan vähentämällä kansainvälisen yhteistoiminnan aiheuttamaa taloudellista rasitusta. Tätä sovelletaan etenkin pieniin ja keskisuuriin yrityksiin (pk-yritykset). Kansainvälisten hankkeiden valmistelua, eri jäsenvaltioissa olevien osapuolten hyväksymiä yhteishankkeita ja kehittyneiltä heikommassa asemassa oleville yhteisön alueille suuntautuvaa taitotiedon siirtämistä varten luodaan tukijärjestelmä. Tiiviimpää eurooppalaisten ja kansallisten toimialan ja ammatillisten järjestöjen välistä yhteistoimintaa tuetaan, samoin kuin kansallisten keskusten ottamista mukaan strategisten hankkeiden edistämiseksi ja sisäisten tietomarkkinoiden luomiseksi.

4.5 Komissio tutkii mahdollisuutta kytkeä asianmukaiset jäsenvaltioiden organisaatiot verkossa toimivaksi välinelaboratorioksi eurooppalaisen asiantuntemuksen kehittämiseksi tietotuotteiden prototyyppi kehitykseen monivälineisten tietopalvelutuotteiden osalta, kokemusten vaihdon ja taitotiedon siirron edistämiseen sekä synergian saavuttamiseen julkaisijoiden ja järjestelmätoimittajien välille.

4.6 Tietomarkkinoiden käynnistyminen heikommassa asemassa olevilla alueilla riippuu katalyyttisvaikutteisista strategisista tietopalveluhankkeista. Päteviä kansallisia ja alueellisia aloitteita kannustetaan yhteisön sellaisille hankkeille annettavalla tuella, joilla on kerrannaisvaikutus ja piirteitä, jotka voidaan toistaa toisilla maantieteellisillä alueilla.

4.7 Kustannusten jakoperiaatteella toteutettavat hankkeet ovat neuvoston päävälineitä strategisten tietoalan hankkeiden vahvistamisessa. Joillakin markkinasektoreilla tarvitaan koe- ja esittelyhankkeita uusien kehitystulosten esittelemiseksi riittävän laajassa mitassa, jotta saavutettaisiin katalyyttinen vaikutus Euroopan tietopalvelujen kehittämiseen, jotka muuten jäisivät kooltaan, kattavuudeltaan ja laajuudeltaan riittämättömiksi. Nämä hankkeet määritellään yhdessä käyttäjien ja/tai teollisuuden kanssa.

LIITE II

OHJELMAN TOTEUTUSTA KOSKEVAT YKSITYISKOHTAISET SÄÄNNÖT

1 Komissio toteuttaa ohjelman liitteessä I eritellyn teknisen sisällön mukaisena.

2 Kustannusten jakoperiaatteella toteutettavien horisontaalisia toimintoja koskevien hankkeiden, etenkin IMO:n työhön kuuluvien, lukumäärää lisätään. Vertikaalisten toimenpiteiden toteuttamisen menettelytapoja yksinkertaistetaan kaikkien markkinoilla esiintyvien osapuolien etujen huomioonottamiseksi sekä heidän osanottonsa helpottamiseksi.

3 Viitaten päätöksen 7 artiklaan komissio täsmentää, että niistä kolmansista maista olevat luonnolliset tai juridiset henkilöt, jotka ovat tehneet ohjelman mukaisia yhteistoimintasopimuksia voivat molemminpuolisen hyödyn periaatteen mukaisesti osallistua ohjelman hankkeisiin. Nämä yhteistyöhön osallistujat eivät kuitenkaan saa hyötyä yhteisön taloudellisesta osallistumisesta, ja he suorittavat osansa yleisistä hallintokustannuksista.

4 Koe- ja esittelyhankkeiden valinta perustuu normaalisti tavanomaiseen menettelyyn, jossa ehdotuspyynnöt julkaistaan Euroopan yhteisöjen virallisessa lehdessä. Tavoitteet määritellään työsuunnitelmilla, jotka kehitetään tietopalvelumarkkinoiden osapuolten ja päätöksen 4 artiklassa mainitun komitean välisissä yksityiskohtaisissa neuvotteluissa.

Tarjousten perusteella hankkeille annettavasta tuesta päätettäessä pääasiallisena arviointiperusteena on niiden tietopalvelumarkkinoita laajentava vaikutus aiheuttamatta vääristymistä. Erityisin lisäkannustuksin edistetään pienten ja keskisuurten yritysten sekä heikommassa asemassa olevien alueiden osallistumista sekä taitotiedon siirtoa.

5 Komissio voi toteuttaa myös ehdotuspyyntöjä joustavamman rahoitusjärjestelyn luodakseen houkuttimia yhteishankkeiden syntyyn, etenkin sellaisiin joissa on mukana pk-yrityksiä ja heikommassa asemassa olevien alueiden organisaatioita, tai muihin kokeiluluontoisiin toimintoihin tietomarkkinoiden eri osa-alueilla. Tätä järjestelyä voidaan soveltaa pysyvästi.

6 Komissio toteuttaa toimenpiteet sen varmistamiseksi, että poikkeustapauksissa otetaan huomioon sellaisia hanke-esityksiä, joita ei ole pyydetty, mutta joihin liittyy erityisen lupaava ja merkittävä tietomarkkinoiden kehitys, erityisen innovatiivinen ote tai poikkeuksellinen teknologia tai menetelmä, ja jota ei voida esittää normaalissa ehdotuspyyntömenettelyssä. Pidetään voimassa tavoite välttää markkinoiden vääristymistä.

7 Kahta viimeksi mainittua menettelyä koskevat yksityiskohtaiset säännöt pannaan täytäntöön hallintokomiteamenettelyä (menettely II b) noudattaen ja komission varainhoitoasetusten mukaisesti. Ne julkaistaan vuosittain Euroopan yhteisöjen virallisessa lehdessä.

8 Komission selvitys- ja palvelusopimusten puitteissa kokonaan rahoittamat hankkeet toteutetaan tarjouspyyntöjen avulla komission varainhoitoasetusten mukaisesti. Avoimuus varmistetaan julkaisemalla työohjelma ja levittämällä sitä säännöllisesti ammattialan järjestöille ja muille tahoille.

9 Ohjelman toteuttamiseksi komissio ryhtyy myös ohjelman yleisten tavoitteiden ja kunkin toimintalinjan erityistavoitteiden saavuttamista tukeviin toimiin. Näihin toimiin kuuluvat työpajat, seminaarit, konferenssit, tutkimukset, tiedotuskampanjat, kurssit, yhteishankkeiden tukijärjestelmät, apu kansallisille keskuksille sekä erityinen tuki tietomarkkinoiden kehittämiseksi heikommassa asemassa oleville alueilla.